হয়, পানী ব্যৱহাৰৰ বাবেও এতিয়া আপুনি আৰু মই কৰ পৰিশোধ কৰিব লাগিব।
ভাৰত চৰকাৰৰ কেন্দ্ৰীয় ভূ-জল প্ৰাধিকৰণে জাৰি কৰা নিৰ্দেশনাই এক ভয়াৱহ সংকটৰ চিন্তা উদ্ৰেক কৰিছে।
কেন্দ্ৰৰ এই নিৰ্দেশনা অনুসৰি ভূগৰ্ভস্থ পানী ব্যৱহাৰকাৰীৰ বাবে কেতবোৰ কঠোৰ নীতি জাৰি কৰা হৈছে । যেনে, চৰকাৰী পানী যোগান সংস্থা, নগৰীয় অঞ্চলৰ বৃহৎ পানীযোগান কৰ্তা, আৱাসিক এপাৰ্টমেণ্ট, হাউছিং ছ'ছাইটি ইত্যাদি সকলোৱেই নতুন নিয়ম অনুসৰি পঞ্জীয়ন মাচুল পৰিশোধ কৰি সংশ্লিষ্ট কৰ্তৃপক্ষৰ ওচৰত পঞ্জীয়ন কৰাটো বাধ্যতামূলক হ'ব।
তদুপৰি পঞ্জীয়ন কৰিবলৈ যাওঁতে আৱেদনকাৰীয়ে চৰকাৰীভাৱে যে পানী যোগান ধৰিবলৈ অসমৰ্থ তাৰ প্ৰমাণপত্ৰ সংগ্ৰহ কৰাৰ পাছতহে সংশ্লিষ্ট বিভাগীয় কৰ্তৃপক্ষৰ ওচৰত আৱেদন কৰিব পাৰিব।
আন আন কেতবোৰ নিয়ম হ'লঃ
পঞ্জীয়ন মাচুল একলাখ টকা পৰ্যন্ত হ'ব পাৰে।
মাচুল আদায়ত পলম হ'লে বৃহৎ ধনৰাশিৰ অতিৰিক্ত জৰিমনা ভৰিব লাগিব।
আৱাসিক এলেকাৰ পৰিসৰত থকা নৰ্দমাৰ পানী শোধন কৰাৰ ব্যৱস্থা কৰিব লাগিব তথা সেই পৰিশোধিত পানী আন আন চাফ-চিকুণতাৰ কামত পুনৰ্ব্যৱহাৰ কৰিব লাগিব।
গুৱাহাটী মহানগৰীৰ কাষেৰেই ব্ৰহ্মপুত্ৰখন বৈ যোৱাৰ সত্ত্বেও আজিকোপতি চৰকাৰে সুলভভাৱে পানী যোগান ধৰিব পৰা নাই। পৌৰসভা / পৌৰনিগমে ইতিমধ্যেই যোগান ধৰা পানীৰ ওপৰত কৰ-কাটল আৰোপ কৰি জনসাধাৰণক বোজা দি ৰাখিছেই।
